Jan Erola

Jan Erola (s. 20. marraskuuta 1969 Lontoo, Britannia) on viestintätoimisto Kravat Oy:n toimitusjohtaja ja omistaja. Erola on yrityksensä kautta englanninkielisen "Nordic Defence Review" -verkkojulkaisun kustantaja. 
Erola on toiminut aiemmin toimittajana ja kirjakustantajana sekä Helsingin kirjamessujen sivutoimisena ohjelmajohtajana. Hän on esiintynyt uutiskommentaattorina säännöllisesti Yleisradion aamutelevision "Jälkiviisaat"-ohjelmaosiossa tammikuusta 2000 lähtien. 
Ura.
Viestintä.
Erola on vuonna 2017 perustetun viestintäyritys Kravat Oy:n omistaja ja toimitusjohtaja. Ennen viestintäyrittäjäksi ryhtymistä hän toimi Yellow Film &amp; TV -konsernin viestintä- ja markkinointipäällikkönä, jolloin hän vastasi muun muassa elokuvien "Härmä" ja "Rouva Presidentti" viestinnästä.
Erola työskenteli neljä vuotta johtavana viestinnän asiantuntijana viestintätoimisto Kreabissa Helsingissä ja Lontoossa. Kreabissa hän osallistui viestintätiimissä muiden muassa Tokmannin ja Kotipizzan pörssilistaumisiin. Hän on vastannut Kravat Oy:n kautta muun muassa Suomen startup-yhteisö ry:n yhteiskunnallisesta viestinnästä. 
Kravat on viestintäasiakkuuksiensa rinnalla suunnitellut ja julkaissut oman ammatillisen verkostoitumisohjelmisto HookedOnin.
Erola on harjoittanut vienninedistämistä myös olemalla mukana järjestämässä terveyteen ja urheiluun keskittyvää startup-tapahtuman SMASHiä Helsingissä ja Lontoossa. Erola on sekä Ison-Britannian että Suomen kansalainen.
Kirja-ala.
Vuosina 2004–2009 Erola työskenteli kustannuspäällikkönä Gummeruksen Ajatus Kirjat -kustantamossa. Hän toimi myöhemmin Helsinki-kirjat Oy:n kustantajana ja toimitusjohtajana. sekä Kustannusosakeyhtiö Paasilinnan kustannus- ja viestintäpäällikköinä. Vuosina 2016–2018 Erola oli Helsingin kirjamessujen ohjelmajohtaja.
Media.
Erola on työskennellyt Ylioppilaslehdessä toimittajana ja päätoimittajana sekä toimittajana Iltalehdessä, Helsingin Sanomissa ja Talouselämässä. Televisiossa hän on esiintynyt vuodesta 2000 lähtien YLE TV1:n "Jälkiviisaat"-ohjelman keskustelijana sekä TV1:n keskusteluohjelma "Kirvesmiesten" vetäjänä yhdessä Jaakko Lyytisen kanssa. TV2:n keskusteluohjelmassa "Tuomio" hän esiintyi toisella tuotantokaudella yhdessä muun muassa Johanna Korhosen ja Tapio Liinojan kanssa. Syksyllä 2009 Erola juonsi YLE Radio 1:n politiikkaan keskittyvää, viikoittaista "Ajankohtainen Ykkönen" -ohjelmaa.
Erolalla on Kalle Isokallion kanssa podcast "Äreat Vanhat Äijät" (ÄVÄ), joka aluksi julkaistiin Ilta-Sanomissa, myöhemmin Suplassa ja SoundCloudissa. Erolalla ja Jarkko Ambrusinilla on yhteinen, viestintää pohtiva podcast "Ambrusin&amp;Erola."
Markkinointivaikuttaja Jussi Liimataisen kanssa Erolalla oli myös markkinointia ja viestintää puiva podcast "Vatkain" Kieku-palvelussa. Erolalla on ollut myös oma podcast "Radio Kravat" sekä yhteinen "Santavuori&amp;Erola" -podcast Ritva Santavuoren kanssa.
Erola on kirjoittanut kolumneja muun muassa "Suomen Kuvalehteen", "Helsingin Sanomiin", "Metroon", "Valittuihin Paloihin", "ET-lehteen" ja Ylen Radiomafiaan.
Muuta.
Jan Erola on koulutukseltaan valtiotieteiden maisteri, pääaineena poliittinen historia Helsingin yliopistossa. Erola laulaa Punatähdet-yhtyeessä taiteilijanimellä Aatos Punanen. Hän harrastaa vanhoja brittiautoja ja omistaa sekä Jaguarin että Minin.
Erola on valittu "City"-lehden Vuoden kirjavaikuttajaksi vuonna 2007. Hän on toiminut vuodesta 2014 järjestetyn Maunulan Musaa &amp; Makkaraa -tapahtuman ohjelmatuottaja. Erola on myös ollut vuodesta 2014 mukana järjestämässä Raate-historiatapahtumaa Suomussalmella. Vuosina 2022 (Sotkamo) ja 2024 (Suomussalmi) hän on toiminut Kainuun Kirjamessujen ohjemapäällikkönä. Yhdessä Heikki Valkaman kanssa Erola on useana vuonna on ollut järjestämässä Maunulan Kirjamessuja Maunula-talolla.
Erola on Suomen Kansallisteatterin hallintoneuvoston hallituksen varapuheenjohtaja. Aiemmin hän on toiminut muun muassa Liikuntatieteellisen Seuran hallituksen jäsenenä. Hän on kirjoittanut Kunta-alan kehittämissäätiön KAKS:n julkaiseman "Uusien ideoiden Suomi" -raportin, joka kartoittaa kehitysideoita Suomen jokaisesta maakunnasta, Ahvenanmaa mukaan lukien. Hän on myös yksi EVA:n "Suomen Yhdysvallat – Näin alueuudistus pitäisi tehdä" -raportin kirjoittajista. Hän oli mukana toimittamassa eroottisten novellien kokoelmaa "Kevät ilman kosketusta".